ΚΑΝΟΝΙΣΜΟΣ (ΕΚ) αριθ. 920/94 ΤΗΣ ΕΠΙΤΡΟΠΗΣ της 26ης Απριλίου 1994 για τη θέσπιση μεταβατικών μέτρων για τη διαχείριση των βασικών εκτάσεων στη Σκοτία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη δημιουργία συστήματος ενίσχυσης για τους παραγωγούς ορισμένων αροτραίων καλλιεργειών (1), όπως τροποποιήθηκε τελευταία από τον κανονισμό (ΕΚ) αριθ. 232/94 (2), και ιδίως το άρθρο 16,

Εκτιμώντας:

ότι το άρθρο 2 παράγραφος 6 του κανονισμού (ΕΟΚ) αριθ. 1765/92 προβλέπει μείωση της έκτασης η οποία είναι επιλέξιμη για αντισταθμιστικές πληρωμές και ειδικό καθεστώς παύσης καλλιέργειας, χωρίς αντιστάθμισμα, σε περίπτωση που το άθροισμα των εκτάσεων για τις οποίες ζητείται ενίσχυση από τους παραγωγούς υπερβαίνει την περιφερειακή βασική έκταση-

ότι οι βασικές εκτάσεις έχουν θεσπιστεί για τις λιγότερο ανεπτυγμένες περιοχές της Σκοτίας και για άλλες εκτάσεις στη Σκοτία με τον κανονισμό (ΕΟΚ) αριθ. 845/93 της Επιτροπής της 7ης Απριλίου 1993 για τον καθορισμό των περιφερειακών βασικών εκτάσεων που εφαρμόζονται στο πλαίσιο του συστήματος ενίσχυσης για τους παραγωγούς ορισμένων αροτραίων καλλιεργειών (3), όπως τροποποιήθηκε από τον κανονισμό (ΕΚ) αριθ. 3074/93 (4)- ότι οι εκτάσεις για τις οποίες είχαν υποβληθεί αιτήσεις ενίσχυσης κατά τη διάρκεια του πρώτου έτους εμπορίας για εκτάσεις οι οποίες δεν ανήκαν σε λιγότερο ευνοημένες περιοχές, υπερέβαιναν σημαντικά την βασική έκταση- ότι θα μπορούσε να συνεχιστεί η υπέρβαση της βασικής έκτασης στο εγγύς μέλλον μέχρις ότου θα έχουν ολοκληρωθεί οι αναγκαίες διαρθρωτικές προσαρμογές έτσι ώστε να βελτιωθεί η συμμόρφωση με τους στόχους της μεταρρύθμισης-

ότι θα πρέπει, εντέλει, να βρεθεί μία λύση χάρη στην οποία η αυστηρότητα της υφιστάμενης νομοθεσίας δεν μπορεί να οδηγήσει σε χρεωκοπία τις γεωργικές επιχειρήσεις της Σκοτίας, η οποία όμως δεν θα αυξάνει τη βασική έκταση η οποία συνιστά ένα καθοριστικό στοιχείο της μεταρρύθμισης της αροτραίας γεωργίας- ότι, δεδομένων των περιστάσεων, το καταλληλότερο μέτρο θα ήταν μεταβατικό και θα συνίστατο στη βαθμιαία θέσπιση των κυρώσεων που προβλέπονται στο άρθρο 2 παράγραφος 6 του κανονισμού (ΕΟΚ) αριθ. 1765/92- ότι το μέτρο αυτό θα πρέπει να εφαρμοστεί μόνο για τα έτη εμπορίας 1993/94, 1994/95 και 1995/96-

ότι η Κοινή Επιτροπή Διαχείρισης για τα Σιτηρά, τις Λιπαρές Ουσίες και τις Αποξηραμένες Ζωοτροφές δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Με την επιφύλαξη του άρθρου 2 παράγραφος 6 του κανονισμού (ΕΟΚ) αριθ. 1765/92, σε περίπτωση υπέρβασης της βασικής έκτασης σε περιοχές της Σκοτίας οι οποίες δεν συγκαταλέγονται μεταξύ των λιγότερο ευνοημένων περιοχών, το 10 %, το 20 % και το 50 % της ποσοστιαίας μείωσης της έκτασης που είναι επιλέξιμη για αντισταθμιστικές πληρωμές και ειδική πληρωμή για παύση καλλιέργειας, θα εφαρμοσθούν κατά τη διάρκεια των ετών εμπορίας 1993/94, 1994/95 και 1995/96 αντιστοίχως, και 100 % από το έτος εμπορίας 1996/97.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από το έτος εμπορίας 1993/94.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Απριλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 181 της 1. 7. 1992, σ. 12.

(2) ΕΕ αριθ. L 30 της 3. 2. 1994, σ. 7.

(3) ΕΕ αριθ. L 88 της 8. 4. 1993, σ. 27.

(4) ΕΕ αριθ. L 276 της 9. 11. 1993, σ. 1.